छिंदवाड़ा. राजनीति में महिलाओं को भी प्रतिनिधित्व देने के लिए राजनीतिक दल अपने यहां महिला नेत्रियों को मौका देने की बात तो करते हैं, लेकिन स्थानीय राजनीति परिदृश्य को देखें तो पार्टियां महिलाओं पर चुनावी दांव लगाने में हमेशा से हिचकिचाती रहीं हैं। जिले में विधानसभा क्षेत्रों की बात करें तो मुख्य दल भाजपा और कांग्रेस दोनों महिलाओं को टिकट देने के पक्ष में कभी नहीं रहे। ध्यान देने लायक बात तो यह है कि जब से महिलाओं को राजनीति में समान मौके देने की पैरवी हो रही थी और अब जब दलों में उनके लिए कुछ जगह रिजर्व भी रखी गई है महिलाओं का प्रतिनिधित्व न के बराबर है। 1990 के बाद पिछले 28 सालों में पांच विधानसभा चुनाव हुए हैं, लेकिन भाजपा और कांग्रेस दोनों दलों ने किसी महिला को विधायक बनने लायक नहीं समझा। 1990 में भाजपा की कमला वाडिवा विधायक थीं। उसके बाद से दोनों दलों ने चुनाव में महिला प्रत्याशी खड़ा नहीं किया है। कांग्रेस से तो कुछ महिलाओं ने प्रतिधित्व किया भी, लेकिन इस मामले में भाजपा का रिकॉर्ड खराब रहा।